André Villas-Boas Luís André de Pina Cabral e Villas-Boas, magħruf aħjar bħala André Villas-Boas (Porto, 17 ta' Ottubru 1977) huwa kowċ tal-futbol Portugiż. Villas-Boas m'għandu l-ebda esperjenza bħala futboler professjonali, u ta' 33 sena irnexxielu jsir l-iżgħar kowċ li rebaħ titlu Ewropew. Ta' sittax-il sena, Villas-Boas (li minn dejjem kien partitarju ta' Porto) għex fl-istess blokka ta' appartamenti tal-Ingliż Bobby Robson, li dak iż-żmien kien qiegħed jikkowċja lil Porto. Wara diskussjoni bejniethom, Robson ħatar lil Villas-Boas fid-dipartment tal-osservazzjoni ta' Porto. Taħt il-gwida ta' Robson, li kien baqa' impressjonat bil-livell ta' Ingliż li kellu, hu kiseb il-liċenzja Ċ tal-ikkowċjar tal-UEFA fl-età ta' sbatax-il sena. Ta' 21 sena kellu perjodu qasir fil-gwida tat-tim nazzjonali tal-Gżejjer Verġni Brittaniċi, qabel ma mexa għal karriera ta' assistent ta' José Mourinho ma' Porto. Meta Mourinho issieħeb ma' Chelsea u Inter, Villas-Boas ingħaqad miegħu.